b'\n_START_ARTICLE_\nSlani\xc5\xa1\xc4\x8de\n_START_PARAGRAPH_\nNaravna slani\xc5\xa1\xc4\x8da ali solne kotanje so ravna prostrana tla, prekrita s soljo in drugimi minerali, ki se na son\xc4\x8dni svetlobi mo\xc4\x8dno ble\xc5\xa1\xc4\x8dijo. Najdemo jih v pu\xc5\xa1\xc4\x8davah in so naravne tvorbe (v primerjavi z umetnimi solinami).\n_START_SECTION_\nOpis\n_START_PARAGRAPH_\nOblika solne kotanje nastane z izparevanjem bazena z vodo, jezera ali ribnika. To se zgodi zaradi podnebja v pu\xc5\xa1\xc4\x8davi, ko stopnja izhlapevanja vode presega stopnjo padavin. \xc4\x8ce voda ne more ponikniti v tla, ostane na povr\xc5\xa1ini, dokler ne izpari, in pusti usedline mineralov iz solnih ionov, raztopljenih v vodi. Ve\xc4\x8d kot tiso\xc4\x8d let se minerali (obi\xc4\x8dajno soli) kopi\xc4\x8dijo na povr\xc5\xa1ini. Odbijajo son\xc4\x8dne \xc5\xbearke in se pogosto pojavijo kot bela obmo\xc4\x8dja._NEWLINE_Slani\xc5\xa1\xc4\x8da oziroma solne kotanje so lahko nevarne. Skorja soli lahko pokriva mehko blato, v katero se lahko pogrezne cel tovornjak. Katarska depresija v vzhodni Sahari ima veliko takih pasti, ki so bile strate\xc5\xa1ke ovire med drugo svetovno vojno.\n_START_SECTION_\nHidrologija in zgradba\n_START_PARAGRAPH_\nZ rednimi ali ob\xc4\x8dasnimi prilivi novega materiala kotanja poplavi in s soljo bogati minerali se nalagajo, ko voda izpari. Tanki sloji se se\xc5\xa1tevajo in s\xc4\x8dasoma nastanejo debele plasti evaporitov (oborina, nastala iz prenasi\xc4\x8dene raztopine soli zaradi izhlapevanja, npr. morska sol). Ob poznej\xc5\xa1em prekritju z drugimi kamninami lahko nastane kupola soli.\n_START_SECTION_\nPrimeri\n_START_PARAGRAPH_\nSalar de Uyuni v Boliviji je najve\xc4\x8dje slani\xc5\xa1\xc4\x8de na svetu s 50\xe2\x80\x9370\xc2\xa0% litijevih rezerv na svetu. Meri 10.582 km\xc2\xb2._NEWLINE_Bonneville Salt Flats v Utahu, tu so bili postavljeni \xc5\xa1tevilni kopenski hitrostni rekordi, je znano slani\xc5\xa1\xc4\x8de v su\xc5\xa1nih obmo\xc4\x8djih na zahodu Zdru\xc5\xbeenih dr\xc5\xbeav Amerike. Meri 10.360 km\xc2\xb2._NEWLINE_Eto\xc5\xa1ka kotanja v narodnem parku Eto\xc5\xa1a v Namibiji meri 4760 km\xc2\xb2._NEWLINE_Black Rock Desert v Nevadi je suha pu\xc5\xa1\xc4\x8dava na severozahodnem delu Nevade (ZDA). Le\xc5\xbei na morskem dnu prazgodovinskega jezera Lahontan, ki je nastal \xc5\xbee v zadnji ledeni dobi. Njegova povr\xc5\xa1ina je 30.044 km\xc2\xb2._NEWLINE_Hudi\xc4\x8devo golfi\xc5\xa1\xc4\x8de je velika solna kotanja na tleh v Dolini smrti v Mohavski pu\xc5\xa1\xc4\x8davi v narodnem parku Dolina smrti. Ime je dobila po \xc4\x8dlanku v National Park Service, vodniku po Dolini smrti (1934), v katerem je navedeno, da je "samo hudi\xc4\x8d lahko igral golf na tej povr\xc5\xa1ini", ki ima grobo teksturo velikih tvorb halitnih kristalov soli.'